આવી ચીવટ લોહીના સગપણ ધરાવતી વ્યક્તિ પણ રાખી શકે નહિ. આવો હુંફાળો સ્નેહ બંને બહેનોએ આપ્યો હતો. પરિણામે ધોરણ ૯ માં ૧૨૦ સામાન્ય વિદ્યાર્થીઓ વચ્ચે મારો પ્રથમ નંબર આવ્યો હતો. મારા જીવનમાં પ્રેમના રંગો રેલાતા રહ્યા છે. સંકલિત શિક્ષણમાં ફરજ બજાવતા ઘણા શિક્ષક ભાઈ બહેનોએ મારા કાર્યને દિપાવવા યત્કિંચીત ટેકો કર્યો છે. તો વળી અંધ ઉદ્યોગ શાળાના કર્મવિરોએ પણ કર્મયજ્ઞને પ્રજોલીત રાખવા યોગદાન આપ્યું છે. આ બધી સફળતાનો યશ હું ભગવાન કૄષ્ણને અર્પણ કરુ છું. જેના મનમંદીરમાં મારો અંતરયામી બીરાજમાન થઈ. સુંદર કાર્યના સહભાગી બનાવ્યા છે. તે સૌ કોઈને યશના ભાગીદાર ગણુ છું. મારા જીવનની રંગબેરંગી રંગોળીના તેઓ માલિક છે. મારા ઘડતરમાં ઘણા લોકોનો ફાળો છે. પણ એક યાદગાર પ્રસંગ કહ્યા વિના મન શાંત નહિ પડે. લગભગ ૨૦૦૩-૨૦૦૪ નું એ વર્ષ હતું. પાલીતાણામાં સંકલિત શિક્ષકોની તાલીમ શિબીર ચાલતી હતી. રા્ત્રી સભામાં ૧૨૦૦ સંકલિત શિક્ષકો, ગુજરાત રાજ્યના તાલીમભવનના અધિકારીઓ, વ્યાખ્યાતાઓ અને ગાંધીનગરથી પધારેલા ગુજરાત શિક્ષણ સંશોધન અને તાલીમ પરિષદના અધિકારીઓ મળી અને આમંત્રિત મહાનુભાવો સભામાં બેઠા હતા. રાત્રીના દસ ને પિસ્તાલિસ કલાકે સભાને સંબોધવા મને આમંત્રણ આપવામાં આવ્યુ. બગાસાનો વરસાદ ધીમે-ધીમે ટપકી રહ્યો હતો. મનથી કોઈ સભામાં હાજર હોય તેવુ એક પણ લક્ષણ દેખાતું ન હતુ. કહેવાતા મહાનુભાવો ગર્જી ચૂક્યા હતા. વચ્ચે-વચ્ચે અભિનયની વિજળીએ પણ પોતાનો રંગ જમાવી લીધો હતો. હવે તો સભા બરખાસ્ત થાય તો સારુ એમ બધા ઇચ્છતા હતા.